Document ID: 31994R1908

ΚΑΝΟΝΙΣΜΟΣ (ΕΚ) αριθ. 1908/94 ΤΗΣ ΕΠΙΤΡΟΠΗΣ της 27ης Ιουλίου 1994 για την τροποποίηση του κανονισμού (ΕΟΚ) αριθ. 2048/90 για λεπτομέρειες εφαρμογής του καθεστώτος ενισχύσεως υπέρ των μικρών παραγωγών βάμβακος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1152/90 του Συμβουλίου της 27ης Απριλίου 1990 για την καθιέρωση ειδικού καθεστώτος ενισχύσεως υπέρ των μικρών παραγωγών βάμβακος (1), όπως τροποποιήθηκε από τον κανονισμό (ΕΟΚ) αριθ. 2054/92 (2), και ιδίως το άρθρο 7 παράγραφος 1,
Εκτιμώντας:
ότι στο άρθρο 2 παράγραφος 1 του κανονισμού (ΕΟΚ) αριθ. 2048/90 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3023/93 (4), προβλέπονται ορισμένοι όροι για τη χορήγηση της ενισχύσεως ώστε να διασφαλισθεί η καλή λειτουργία του καθεστώτος της ενισχύσεως- ότι από τον επιζητούμενο στόχο, δηλαδή τη χορήγηση ενισχύσεως στους παραγωγούς βάμβακος που διαθέτουν για την καλλιέργεια αυτή έκταση που δεν υπερβαίνει τα 2,5 εκτάρια, έχουν σημειωθεί παρατυπίες σε ορισμένες περιπτώσεις για την πλασματική κατανομή των εκτάσεων που υπερβαίνουν αυτή τη μέγιστη έκταση για να είναι δυνατή η κατάθεση αιτήσεων ενισχύσεως από τεχνητούς μικρούς παραγωγούς για λογαριασμό των πραγματικών παραγωγών- ότι για να αποφευχθεί αυτή η ανεπιθύμητη εξέλιξη πρέπει να προβλεφθεί ότι η ενίσχυση χορηγείται στους μικρούς παραγωγούς που παράγουν βαμβάκι για δικό τους λογαριασμό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2048 τροποποιείται ως εξής:
1. Στο άρθρο 2 παράγραφος 1, προστίθεται το ακόλουθο στοιχείο γ):
"γ) που έχουν διατεθεί για την καλλιέργεια αυτή από τον αιτούντα, για δικό του λογαριασμό και για τις οποίες οι εργασίες που αναφέρονται στο στοιχείο α) έχουν πραγματοποιηθεί απ' αυτόν ή επιβαρύνουν αυτόν-".
2. Στο άρθρο 3 παράγραφος 4, προστίθεται η ακόλουθη περίπτωση:
"- δήλωση ότι η έκταση έχει καλλιεργηθεί από τον δηλούντα για δικό του λογαριασμό."
3. Στο άρθρο 3, προστίθεται η ακόλουθη παράγραφος 5:
"5. Μετά από αίτηση του κράτους μέλους, ο αιτών προσκομίζει αποδείξεις οι οποίες γίνονται αποδεκτές από τις αρμόδιες αρχές ότι έχουν τηρηθεί οι όροι που προβλέπονται στο άρθρο 2 παράγραφος 1 στοιχείο γ)"
Άρθρο 2
Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την περίοδο εμπορίας 1994/95.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 1994.

Labels: 17
19
6